## Els autobusos de Metrovalencia que enllacen amb Picassent i les poblacions de la Ribera canvien la seua parada a l’estació de Safranar des de l’1 d’abril

*** Actualment l’enllaç es fa en l’avinguda Giorgeta prop de l’estació de Jesús de Metrovalencia
* Els servicis alternatius de Torrent continuen arribant a Safranar, així com els de Paiporta i Picanya a València Sud**

Els autobusos alternatius que Ferrocarrils de la Generalitat Valenciana (FGV) ha posat a la disposició dels usuaris de Metrovalencia i que enllacen amb Picassent i les poblacions de la Ribera tindran, a partir del pròxim dimarts 1 d’abril, la seua parada a València en l’estació de Safranar de Metrovalencia.

Actualment este servici té el seu punt d’enllaç en l’avinguda de Giorgeta de la ciutat de València, al costat de l’estació de Jesús de Metrovalencia, i es modifica amb la finalitat d’afavorir un millor i més còmode accés als servicis de la xarxa de metro.

Amb esta modificació, els autobusos que fan el recorregut Castelló-Alberic-Massalavés-València; l’Alcúdia-Benimodo-Carlet-València; Alginet-València i Picassent-València arribaran al carrer Campos Crespo, en el barri de Safranar, en els nombres parells entre avinguda Tres Creus i el carrer Borrasca.

Els autobusos procedents i amb destinació Torrent continuaran arribant al seu punt habitual en l’estació de metro de Safranar com en l’actualitat, per la qual cosa en la citada estació es concentraran tots estos servicis alternatius, però amb parades en dos punts distints per a evitar confusions als usuaris.

Per la seua part, els autobusos llançadora de Picanya i Paiporta continuaran arribant fins a l’estació de València Sud de Metrovalencia.

Esta disposició dels servicis de connexió entre autobusos i metro es va posar en servici el passat 18 de febrer, quan es van obrir al públic les instal·lacions de València Sud i es va recuperar la freqüència de pas habitual.

Els servicis substitutoris d’autobús es mantindran en servici mentres continuen les obres de renovació i reconstrucció del tram Paiporta-Castelló de Metrovalencia, afectat greument per les inundacions del passat 29 d’octubre i que està previst que s’òbriga al públic durant el pròxim mes de juny.

Fecha: 27/03/2025